রবি শাস্ত্রী ও সৌরভ গঙ্গোপাধ্যায়ের মধ্যে চলা বিতর্কের আগুনে জল ঢালতে এবার এগিয়ে এল ভারতীয় ক্রিকেট কন্ট্রোল বোর্ড। ইন্ডিয়ান প্রিমিয়ার লিগের চেয়ারম্যান রাজীব শুক্লা দু’ জনের মধ্যে চলতে থাকা বাকযুদ্ধ থামাতে আসরে নেমে পড়লেন শুক্লা। শাস্ত্রী ও সৌরভ যেন একে অপরের বিরুদ্ধে মিডিয়ায় মন্তব্য করা থেকে নিবৃত্ত থাকেন, সেটাই জানিয়ে দিলেন রাজীব শুক্লা। ভারতীয় ক্রিকেট কন্ট্রোল বোর্ড যে সিদ্ধান্ত নিয়েছে, তা যেন মেনে চলেন ভারতের দুই প্রাক্তন অধিনায়ক। 
শাস্ত্রী প্রথমে শুরুটা করেন। তিনি প্রথম জানান, তাঁর ইন্টারভিউ চলার সময়ে সৌরভ উপস্থিত ছিলেন না। পরে সুর আরও চড়িয়ে শাস্ত্রী বলেন, সৌরভকে যে কাজ করতে বলা হয়েছিল, সেই কাজের প্রতি মোটেও শ্রদ্ধা প্রদর্শন করেনি। এবং যে প্রার্থীকে ইন্টারভিউ করতে বলা হয়েছিল সেই প্রার্থীকেও অসম্মান করেছে। যা শোনার পরে সৌরভ বিস্ফোরণ ঘটান বুধবার। শাস্ত্রীকে পালটা দিয়ে সৌরভ বলেন, রবি যদি মনে করেন তাঁর জন্যই কোচ হতে পারেননি শাস্ত্রী, তাহলে মূর্খের স্বর্গে বাস করছেন তিনি। 
এরপরেই ভারতীয় ক্রিকেট কন্ট্রোল বোর্ড নেমে পড়ে আসরে। দুই প্রাক্তন ভারত অধিনায়ক যেন মিডিয়ায় একে অপরের বিরুদ্ধে মন্তব্য না করেন, সেই মর্মে অনুরোধ করেছে বিসিসিআই।